ঢাকায় এল ‘সিনাবন’: পিটার হাসের ‘রসনা’ কূটনীতি
সদ্য বানানো বানের গন্ধে মৌ মৌ পরিবেশ, তা মনোযোগ কাড়ল অনুষ্ঠানে উপস্থিত সবার; বাদ গেল না পথচলতি মানুষও। এর মধ্যে বুধবার বিকালে বনানীর নিলুফা হাইটসে কেক কেটে উদ্বোধন করা হল ‘সিনাবন’ এর শপ;  বাংলাদেশে পা রাখল যুক্তরাষ্ট্রের এই বেকারি চেইন। এ অনুষ্ঠানে আর কূটনীতির কৌশলী পথে হাঁটলেন না ঢাকায় যুক্তরাষ্ট্রের রাষ্ট্রদূত পিটার হাস, অকপটে শোনালেন মিষ্টি নিয়ে নিজের অনুরাগের কথা।
অবশ্য ঢাকায় যুক্তরাষ্ট্রের দূতাবাস বলেছে, এ অনুষ্ঠানে রাষ্ট্রদূতের উপস্থিতি কেবল খাবারের গুণগানের জন্য নয়, এটি যুক্তরাষ্ট্র ও বাংলাদেশের দ্বিপক্ষীয় সম্পর্কের ‘তাৎপর্যপূর্ণ উন্নতিরও’ নির্দেশক। রাষ্ট্রদূত অনুষ্ঠানে নিজের প্রিয় খাবারের সঙ্গে সবাইকে পরিচয় করিয়ে দেন, নিজে কিনে চেখে দেখেন সিনাবনের আইকনিক সিনামন রোল।
মজার ছলে পিটার হাস বলেন, “রাষ্ট্রদূতরা কঠিন পরিস্থিতির মধ্যে থাকেন, কিন্তু আমি এমন অনুষ্ঠানেও যোগ দিতে চাই।” সিনাবনের মত আরও আমেরিকান কোম্পানির বাংলাদেশে আসার সম্ভাবনার কথাও অনুষ্ঠানে বলেন রাষ্ট্রদূত এবং দূতাবাসের কর্মকর্তারা। সদ্য বানানো বানের দিকে সবার দৃষ্টি আকর্ষণ করে রাষ্ট্রদূত বলেন, “এই বাজারে সিনাবনের সম্প্রসারণ কেবল আমাদের রসনা বিলাস করছে তা নয়, এটা আমাদের বাণিজ্য ও বিনিয়োগ সম্পর্ককেও জোরদার করছে।”
অন্যদের মধ্যে যুক্তরাষ্ট্র দূতাবাসের ফরেন কমার্শিয়াল সার্ভিস কর্মকর্তা জন ফে এবং পাবলিক ডিপ্লোমেসি কাউন্সেলর স্টিফেন ইবেলি যোগ দেন সিনাবনের দোকানের উদ্বোধনী অনুষ্ঠানে। বাংলাদেশে কার্যক্রম চালাতে আমেরিকান কোম্পানিগুলোর আগ্রহ যে বাড়ছে, তার অংশ হিসেবে সিনাবনের ঢাকা আগমনের কথা বলেন জন ফে। তিনি বলেন, “যুক্তরাষ্ট্রের অন্যান্য বিখ্যাত ব্র্যান্ডের বাংলাদেশে আগমন এবং এখানে তাদের বিনিয়োগ দেখার প্রতীক্ষায় আছি।”

বনানীর নিলুফা হাইটসে কেক কেটে উদ্বোধন করা হল ‘সিনাবন’ এর শপ; বাংলাদেশে পা রাখল যুক্তরাষ্ট্রের এই বেকারি চেইন।